বাবার ইচ্ছেপূরণে রেলে কর্মরতা গার্গীদেবী বেতনের সবটাই খরচ করে চলেছেন এই স্কুলগুলির পিছনে৷ বিয়ে করেননি৷ তবু তাঁর ‘ভরা সংসার’৷ ’৯২ সালে যখন প্রথম এই উদ্যোগ নেন তখন সম্বল বলতে উত্তর কলকাতার দর্জিপাড়া অঞ্চলের আদি বাড়ি এবং বেহালার এই বাড়িটি৷ ঘটনাচক্রে গার্গীদেবীর সঙ্গে আলাপ হয় নন্দীগ্রাম থেকে স্কটিশচার্চ কলেজে পড়তে আসা সুকুমার চক্রবর্তীর৷ তিনি নিজে প্রায় দৃষ্টিহীন৷ গার্গীদেবীর ইচ্ছে জানার পরে সুকুমারবাবুই প্রথম উদ্যোগ নিয়ে এমন পাঁচ জন ছাত্রকে নিয়ে এসেছিলেন, যারা কোনও না কোনও প্রতিবন্ধকতাকে জয় করে উচ্চশিক্ষিত হওয়ার স্বপ্ন দেখতেন৷ সেই থেকে পথ চলার শুরু৷ এতগুলো বছর পর সুকুমারবাবুই ওই স্কুলের প্রধানশিক্ষক৷ গার্গীদেবীর কথায়, ‘আমি তো খুব সামান্য কাজই করেছি৷ যা করেছে তা সুকুমারের মতো শুভানুধ্যায়ীরাই করেছেন৷ আমি শুধু ওদের বলেছিলাম, যত বিপদই আসুক সরে যাব না৷’